钦定古今图书集成/理学汇编/文学典/第095卷 > 陈济
## 钦定古今图书集成/理学汇编/文学典/第095卷 > 陈济

按《明外史》本传：“济字伯载，武进人。读书过目成诵。尝
以父命如钱塘，家人赍货以从。比还，以其赀之半市
书，口诵手抄十馀年，尽通经史百家之言。成祖诏修
《永乐大典》，用大臣荐，以布衣为都总裁，而曾棨等为
之副。词臣纂修者及太学儒生数千人，翻秘库书数
百万卷，浩无端倪。济与少师姚广孝等数人，发凡起”
例，区分钩考，秩然有法。执笔者有所疑，辄就济质问，
应口辨析无滞。书成，擢右春坊右赞善，谨慎无过，皇
太子甚礼重之。凡稽古纂集之事悉属济，随事敷奏，
多稗益。五皇孙皆从受经，居职十五年而卒，年六十
二。济有酒过，母戒以“节饮”，终其身未尝至醉。弟洽，为
兵部尚书，事济如父。济深惧盛满，弥自谦抑。崇澹泊，
所居蓬户苇壁，裁蔽风雨。终日危坐，手不释卷。为文
根据经史，不事葩藻。尝云：“文贵如布帛菽粟，有益于
世尔。”其后有陈继、杨翥者，亦布衣通经，用杨士奇荐，
继由博士入翰林，而翥竟用郕王潜邸恩，与俞山、俞
纲等皆至大官。自天顺后，颇拘资格，编修马昇、检讨
傅宗不由科目，李贤皆出之为参议。布衣无得入馆
阁者，而弘治间潘辰独以才望得之，一时诧异数焉。